Wicked (muzikal)

***Wicked*** (dikenali secara penuhnya sebagai ***Wicked: The Untold Story of the Witches of Oz***) ialah sebuah muzikal dengan muzik dan lirik oleh Stephen Schwartz dan buku oleh Winnie Holzman. Ia merupakan adaptasi longgar novel tahun 1995 oleh Gregory Maguire, *Wicked: The Life and Times of the Wicked Witch of the West*, yang sendiri berdasarkan novel tahun 1900 oleh L. Frank Baum, *The Wonderful Wizard of Oz* dan adaptasi filem 1939-nya. Berlatarkan Negeri Oz sebelum dan selepas ketibaan Dorothy Gale dari Kansas, muzikal ini meneroka hubungan kompleks antara Elphaba Thropp dan Galinda Upland—masing-masing bakal menjadi Ahli Sihir Jahat dari Barat dan Glinda yang Baik—apabila mereka diuji oleh perspektif bertentangan satu sama lain, tarikan cinta yang sama, dan reaksi terhadap pemerintahan zalim Sang Sahir, yang memuncak dengan kejatuhan tragis Elphaba.

Dihasilkan oleh Universal Stage Productions dengan penerbit Marc Platt, Jon B. Platt dan David Stone, pengarah Joe Mantello dan koreografer Wayne Cilento, produksi asal *Wicked* dipersembahkan buat pertama kali di Broadway di Teater Gershwin pada Oktober 2003, selepas menyelesaikan percubaan pra-Broadway di Teater Curran, San Francisco pada bulan Mei dan Jun tahun itu. Bintang asalnya termasuk Idina Menzel sebagai Elphaba, Kristin Chenoweth sebagai Galinda, Norbert Leo Butz sebagai Fiyero, dan Joel Grey sebagai Sahir. Walaupun menerima ulasan bercampur, produksi ini memenangi tiga Anugerah Tony dan tujuh Anugerah Drama Desk, manakala album pelakon asalnya menerima Anugerah Grammy.

Produksi jangka panjang *Wicked* termasuk produksi West End di Teater Apollo Victoria yang telah memainkan lebih 7,407 persembahan, serta pelbagai produksi jelajah di seluruh Amerika Utara sejak tahun 2005. Muzikal ini telah memecahkan beberapa rekod kutipan mingguan di seluruh dunia; pada Januari 2011, produksi Broadway, London, dan jelajah Amerika Utara serentak memecahkan rekod masing-masing untuk kutipan kasar mingguan yang tertinggi. Pada minggu terakhir tahun 2024, produksi Broadway menjadi yang pertama memperoleh lebih AS$5&nbsp;juta dalam satu minggu. *Wicked* melepasi $1&nbsp;bilion dalam jumlah hasil Broadway pada tahun 2016, menyertai *[[The Phantom of the Opera (muzikal 1986)|The Phantom of the Opera]]* dan *[[The Lion King (muzikal)|The Lion King]]* sebagai satu-satunya persembahan yang pernah berbuat demikian, dan melepasi *The Phantom of the Opera* menjelang tahun 2017 untuk menjadi muzikal kedua berkasar tertinggi di Broadway, hanya di belakang *The Lion King*.

Satu adaptasi filem dalam dua bahagian telah diarahkan oleh Jon M. Chu dan dibintangi oleh Cynthia Erivo sebagai Elphaba, Ariana Grande sebagai Glinda, Jonathan Bailey sebagai Fiyero, dan Jeff Goldblum sebagai Sahir. Bahagian pertama, menampilkan kameo oleh Menzel dan Chenoweth, dikeluarkan pada 22 November 2024, dan dicalonkan untuk Anugerah Akademi untuk Filem Terbaik antara banyak penghargaan lain. Bahagian kedua, **, dikeluarkan pada 21 November 2025.

## Sinopsis
### Babak Satu
Warga Oz sedang meraikan kematian Penyihir Jahat dari Barat. Glinda Si Ahli Sihir Baik muncul dan mengenang masa lalu mereka, bermula dengan zaman kanak-kanak Si Penyihir Jahat (dilahirkan sebagai Elphaba Thropp) yang bermasalah selepas ibunya mengadakan hubungan sulit dan bapanya, Gabenor Munchkinland, mengesampingkan dia apabila dia dilahirkan dengan kulit hijau ("No One Mourns the Wicked").

Berbalik ke bertahun-tahun dahulu, Elphaba tiba di Universiti Shiz dengan adiknya Nessarose yang lumpuh kaki, di mana Elphaba dipinggirkan kerana kulit hijau dan personaliti sarkastiknya ("Dear Old Shiz"). Pengetua sekolah, Puan Morrible, menempatkan Elphaba untuk berkongsi bilik dengan Galinda Upland yang popular. Melihat potensi kuasa sihir Elphaba, Morrible memutuskan untuk mengajar Elphaba secara peribadi dalam ilmu sihir ("The Wizard and I"), membuatkan Galinda sangat cemburu dan kedua-dua gadis itu saling membenci ("What Is This Feeling?"). Sementara itu, Dr. Dillamond, satu-satunya profesor haiwan di Shiz, memaklumkan Elphaba tentang konspirasi untuk membungkamkan semua haiwan yang bercakap ("Something Bad").

Seorang putera yang nakal, Fiyero, mula menghadiri Shiz dan menganjurkan parti untuk rakan-rakan pelajarnya. Galinda serta-merta tertarik kepadanya, dan meyakinkan pengidolanya, Boq si Munchkin, untuk membawa Nessarose ke parti itu supaya Galinda boleh pergi dengan Fiyero. Atas desakan Nessarose, Elphaba meminta Morrible untuk mula mengajar Galinda sihir. Apabila Elphaba diejek di parti kerana memakai topi hodoh yang Galinda berikan kepadanya untuk mempermainkannya, Galinda berubah hati dan memutuskan untuk menari dengan Elphaba ("Dancing Through Life"). Di bilik mereka, gadis-gadis itu akhirnya menjadi rapat dan Galinda memberikan Elphaba ubah rupa ("Popular"). Keesokan harinya, Dillamond memberitahu kelas bahawa beliau tidak boleh mengajar lagi. Pengganti manusianya memperkenalkan "sangkar," direka untuk menghentikan haiwan daripada bercakap. Elphaba, marah dengan itu, membebaskan anak singa yang dipenjarakan di dalamnya dan melarikan diri dengan Fiyero. Mereka berkongsi saat bersama, tetapi Elphaba bersedih bahawa Fiyero tidak mungkin akan mencintainya ("I'm Not That Girl").

Morrible memberitahu Elphaba bahawa Sahir Oz mahu bertemu dengannya, dan dia pergi dengan Galinda, yang menukar namanya kepada Glinda untuk memberi penghormatan kepada Dillamond (yang menyebut nama Galinda begitu), ke Kota Zamrud ("One Short Day"). Mereka berdua bertemu Sahir dan terkejut menemui sifat manusianya ("A Sentimental Man"). Morrible muncul dan mengumumkan bahawa dia setiausaha akhbar baru Sang Sahir. Selepas diperdaya untuk menyihir hamba-hamba monyet milik Sahir untuk tumbuh sayap dengan penuh seksa, Elphaba sedar bahawa Sahirlah punca haiwan ditindas dan dia penipu yang menggunakan silap mata dan pembohongan untuk terus memegang kuasa. Elphaba melarikan diri, dan semasa Glinda merayu dia untuk memohon maaf, Elphaba enggan dan menyatakan dia mesti melakukan apa yang betul. Glinda yang berempati enggan pergi bersamanya, dan kedua-dua kawan itu mengucapkan selamat tinggal sebelum Elphaba menyihirkan sebatang penyapu untuk terbang dari Kota Zamrud, bersumpah untuk melawan Sahir dengan segala kuasanya ("Defying Gravity").

### Babak Dua
Beberapa ketika kemudian, Elphaba telah dikenali sebagai Penyihir Jahat dari Barat kerana menentang rejim Sahir, manakala Glinda telah dijadikan jurucakap Sang Sahir oleh Puan Morrible. Fiyero, kini Kapten Pengawal Sang Sahir, berharap untuk mencari Elphaba tetapi beredar apabila Glinda memberitahunya bahawa Elphaba tidak mahu ditemui ("Thank Goodness").

Elphaba melawat Nessarose, yang kini gabenor Munchkinland selepas kematian bapa mereka. Nessarose telah menarik beberapa hak warga Munchkin untuk menghalang Boq meninggalkannya. Dengan serba salah, Elphaba menyihir kasut perak Nessa untuk membolehkan dia berjalan tetapi Boq menganggap ini sebagai bukti bahawa Nessarose tidak lagi memerlukan Boq dan cuba meninggalkannya untuk bertemu Glinda. Nessarose marah dan cuba melemparkan mantera cinta tetapi salah menyebut mantera itu, sebaliknya mengecutkan jantung Boq. Elphaba cuba menyelamatkannya tetapi hanya boleh mengubahnya menjadi seorang manusia timah yang tidak memerlukan jantung untuk hidup ("The Wicked Witch of the East"). Boq melarikan diri selepas Nessarose menyalahkan Elphaba.

Elphaba kembali ke Kota Zamrud untuk membebaskan hamba-hamba monyet Sahir, tetapi Sahir menemui Elphaba. Dia sekali lagi cuba meyakinkan Elphaba untuk bekerja dengannya, menerangkan dia seorang lelaki biasa yang menjadi dihormati oleh penduduk Oz ("Wonderful"), lalu dengan sukarela membebaskan monyet-monyet. Elphaba terpengaruh sehinggalah dia menemui Dillamond, yang telah hilang keupayaan untuk bercakap, dan bersumpah akan meneruskan perjuangannya menentang Sahir. Fiyero membantu Elphaba melarikan diri dan memutuskan untuk pergi bersamanya, meninggalkan Glinda patah hati, memberitahunya senyap-senyap bahawa Fiyero sebenarnya mencintai Elphaba dari dahulu ("I'm Not That Girl (Ulangan)"). Glinda memberitahu Sahir dan Morrible cara untuk mengumpan Elphaba keluar dari persembunyian: dengan menyebarkan khabar angin bahawa Nessarose dalam bahaya. Tanpa pengetahuan Glinda, Morrible dan Sahir percaya khabar angin semata-mata tidak akan memperdaya Elphaba, maka Morrible membuatkan "perubahan dalam cuaca."

Bersembunyi di dalam hutan, Elphaba dan Fiyero mengakui cinta mereka antara satu sama lain ("As Long as You're Mine") tetapi detik mereka hancur apabila Elphaba merasakan bahawa Nessarose dalam bahaya. Firasatnya betul; sebuah rumah telah jatuh dari puting beliung dan menghempap adiknya sehingga mati. Elphaba sedih dan marah bahawa Glinda telah memberikan kasut sakti adiknya kepada penghuni rumah itu, Dorothy Gale, dan kedua-duanya bertelagah yang akhirnya dileraikan oleh para pengawal Sahir. Fiyero tiba dan menolong Elphaba melarikan diri tetapi ditangkap. Di istana Kiamo Ko, Elphaba membaca mantera untuk cuba menyelamatkan Fiyero; menganggapnya mati, dia mengeluh bahawa dia tidak akan pernah dianggap baik dan akhirnya menerima reputasinya sebagai Penyihir Jahat dari Barat ("No Good Deed").

Semasa Penduduk Oz mengisytiharkan perang terhadap Elphaba ("March of the Witch Hunters"), Glinda menyedari bahawa Morrible yang memanggil puting beliung yang telah membunuh Nessarose dan berasa ngeri. Akan tetapi, Morrible mengingatkan Glinda bahawa dia telah bersubahat dalam semua rancangan Morrible dan Sahir demi cita-cita sendiri untuk menjadi tokoh yang berkuasa di Oz. Sementara itu, Elphaba, gila dan kesedihan, telah menangkap Dorothy untuk cuba mendapatkan kasut Nessarose, sehinggalah Glinda tiba untuk memberi amaran kepada Elphaba tentang bahayanya. Elphaba menerima bahawa dia mesti menyerah, dan kedua-dua kawan itu berpelukan untuk kali terakhir sebelum berkongsi ucapan selamat tinggal yang menyedihkan ("For Good"). Glinda memerhati dari dalam bayang-bayang ketika Dorothy mencurah sebaldi air pada Elphaba, mencairkannya dan hanya meninggalkan topinya dan sebotol Eliksir Hijau yang dahulu milik ibunya.

Glinda bersemuka dengan Sahir dengan eliksir itu, yang Sahir kenal adalah miliknya; dialah lelaki yang ibu Elphaba mengadakan hubungan sulit, oleh itu bapa kandung Elphaba. Sahir memutuskan untuk meninggalkan Oz, meninggalkan Glinda untuk mengambil alih. Glinda menahan Morrible kerana peranannya dalam kematian Nessarose. Sementara itu, Fiyero (kini seorang Orang-Orang akibat mantera Elphaba) tiba di Istana Kiamo Ko, di mana Elphaba keluar dari pintu perangkap, selepas memalsukan kematiannya. Elphaba dan Fiyero bertolak dari Oz bersama-sama, sambil Glinda memaklumkan semua orang bahawa Penyihir Jahat sudah mati sebelum dengan berat hatinya menyertai seluruh Oz dalam meraikan kematian Elphaba ("Finale").

## Barisan pelakon
### Barisan pelakon asal





## Senarai Lagu Muzikal

;Babak I
* "No One Mourns the Wicked" – Glinda dan Penduduk Oz
* "Dear Old Shiz" – Para Pelajar dan Glinda
* "The Wizard and I" – Puan Morrible dan Elphaba
* "What Is This Feeling?" – Glinda, Elphaba dan Para Pelajar
* "Something Bad" – Doktor Dillamond dan Elphaba
* "Dancing Through Life" – Fiyero, Glinda, Boq, Nessarose, Elphaba dan Para Pelajar
* "Popular" – Glinda
* "I'm Not That Girl" – Elphaba
* "One Short Day" – Elphaba, Glinda dan Penduduk Oz
* "A Sentimental Man" – The Wizard
* "Defying Gravity" – Elphaba, Glinda, Puan Morrible dan Penduduk Oz

; Babak II
* "No One Mourns the Wicked" (Ulangan) – Ensemble
* "Thank Goodness" – Glinda, Madame Morrible dan Penduduk Oz
* "The Wicked Witch of the East" – Elphaba, Nessarose dan Boq
* "Wonderful" – The Wizard dan Elphaba
* "I'm Not That Girl" (Ulangan) – Glinda
* "As Long as You're Mine" – Elphaba dan Fiyero
* "No Good Deed" – Elphaba
* "March of the Witch Hunters" – Boq dan Penduduk Oz
* "For Good" – Elphaba dan Glinda
* "Finale" – Glinda, Elphaba dan Penduduk Oz

## Nota

## Rujukan

## Pautan luar

* Laman produksi rasmi
** Amerika Utara
** UK